Liz Truss
Liz Truss er en britisk konservativ politiker, som den 6. september 2022 blev Storbritanniens premierminister efter Boris Johnson. Den 20. oktober trak hun sig fra posten efter blot 44 kaotiske dage som premierminister. Hun blev dermed den kortest siddende premierminister i britisk historie.
Liz Truss har været udenrigsminister siden 2021. Hun har tidligere haft en række andre ministerposter i David Camerons, Theresa Mays og Boris Johnsons regeringer, herunder ligestillingsminister fra 2019 til 2021.
I december 2021 fik hun overdraget ansvaret som chefforhandler med EU efter den tidligere indehaver af denne post, Lord Frost, trak sig i protest over Boris Johnsons håndtering af implementeringen af Brexit.
Liz Truss er uddannet fra Merton College på Universitetet i Oxford med en kandidatgrad i statskundskab. Som studerende var hun erklæret Liberal-Demokrat, men efter hun forlod universitetet, meldte hun sig ind i Conservative Party. Hun stillede op til og blev første gang valgt til Det Britiske Parlament i 2010.
I 2012 var Liz Truss én blandt en håndfuld kommende konservative politikere, der skrev en pamflet med titlen Britannia Unchained, som var stærkt ideologisk inspireret af økonomisk liberalisme, og som sås som et bud på en ny kurs for Conservative Party. Britannia Unchained var en indirekte kritik af den kurs, David Cameron som partileder stod for og kan ses som et bidrag til den debat om one-nation overfor two-nation Conservatism, som har præget partiet i årtier.
I valgkampen op til folkeafstemningen om fortsat britisk medlemskab af EU sluttede hun sig til Britain Stronger in Europe, der kæmpede for britisk forbliven i EU, men efter afstemningen har hun støttet Brexit.